Στα πλαίσια του προγράμματος Erasmus+ με τίτλο « My nationality is human”, στο οποίο συμμετέχει το σχολείο μου, το 3ο Γυμνάσιο Τρικάλων, μου δόθηκε η μοναδική ευκαιρία να επισκεφτώ τη χώρα της Λετονίας.

Το ταξίδι μας ξεκίνησε την Παρασκευή 30 Σεπτεμβρίου 2016, στις 6 το απόγευμα, με τρένο για την Αθήνα. Από το Σταθμό Λαρίσης με το μετρό κατευθυνθήκαμε προς το αεροδρόμιο. Η ώρα της αναμονής πέρασε γρήγορα και ευχάριστα και αφού επιβιβαστήκαμε στο αεροπλάνο της Air Baltic ήμασταν έτοιμοι να πετάξουμε. Ήταν η πρώτη φορά που ανέβαινα σε αεροπλάνο και η διαδρομή μου φάνηκε μαγευτική, παρόλο που ήταν νύχτα. Στις έξι τα ξημερώματα φτάσαμε στην πρωτεύουσα της Λετονίας, την Ρίγα, όπου θα περνούσαμε την πρώτη μας βραδιά. Το κλίμα της χώρας ήταν τελείως διαφορετικό από της Ελλάδας καθώς η θερμοκρασία ήταν χαμηλή, ενώ ένας κρύος αέρας φυσούσε διαρκώς.

 Μετά από ένα δίωρο περίπου στη reception του ξενοδοχείου όπου πήραμε το πρωινό μας, εμφανίστηκε μια παλιά μας γνώριμη, φιλοξενούμενή μας από την προηγούμενη χρονιά, η Paula Saijia, και ανέλαβε την ξεναγηση μας. Το πολύωρο ταξίδι μάς είχε εξαντλήσει και η διάθεσή μας για εξερεύνηση ήταν σχεδόν ανύπαρκτη, αλλά μόλις αντικρίσαμε τα πρωτα αξιοθέατα νιώσαμε γεμάτοι ενέργεια και περιέργεια.

Πρώτη στάση το φημισμένο πάρκο της πόλης όπου τις εντυπώσεις έκλεψαν τα μοναδικά είδη λουλουδιών και δέντρων δίπλα στην τεχνητή λίμνη, το ξύλινο καράβι και το συντριβάνι. Αυτό το πανέμορφο φυσικό τοπίο μας μάγεψε. Στη συνέχεια, στον περίπατο που κάναμε στην παλιά πόλη θαυμάσαμε τα παραδοσιακά κτίρια με τις περίτεχνες λεπτομέρειες και την ιδιαίτερη όψη. Ανάμεσά τους ένας από τους παλαιότερους καθεδρικούς ναούς της χώρας. Για να φτάσουμε στη νέα πόλη, διασχίσαμε τη μεγάλη γέφυρα, κάτω από την οποία εκτεινόταν το τεχνητό ποτάμι της Ρίγας. Η πρωινή ξενάγηση ολοκληρώθηκε με τη νεόκτιστη Εθνική Βιβλιοθήκη που διαθέτει ποικιλία υπερσύγχρονων εγκαταστάσεων.

Περάσαμε το μεσημέρι σε ένα μαγαζί με παραδοσιακό φαγητό, που μας πρότεινε η Paula, η προσωπική μας πλέον ξεναγός. Το απόγευμα στην ομάδα μας προστέθηκαν και τα άλλα δύο κορίτσια που είχαν φιλοξενηθεί στην Ελλάδα την προηγούμενη χρονιά. Όλοι μαζί εξορμήσαμε στην κεντρική αγορά της πόλης, στο εμπορικό κέντρο και σε κάποια μαγαζάκια με αναμνηστικά. Επίσης επισκεφτήκαμε την κλειστή αγορά της Ρίγας και τη λαϊκή αγορά που δε διέφεραν από τις δικές μας.

Το επόμενο πρωί πήραμε το τρένο που θα μας οδηγούσε σε μια από τις πιο φημισμένες παραλίες της χώρας, την Jurmala. Ήταν μια βροχερή μέρα και τα τοπία είχανε μια μελαγχολική όψη πίσω από τα γεμάτα σταγόνες παράθυρα του τρένου. Φτάσαμε στον προορισμό μας και διασχίζοντας έναν τεράστιο δρόμο γεμάτο από μικρομάγαζα με souvenir καταλήξαμε στην απέραντη παραλία. Η θάλασσα είχε ένα σκούρο μπλε χρώμα, χαρακτηριστικό της Βαλτικής, κάτι ιδιαίτερα εντυπωσιακό για μας.

Επιστρέφοντας στη Ρίγα μας περίμενε ένα νέο ταξίδι, αυτή τη φορά στην Kandava που ήταν και ο τελικός μας προορισμός. Εκεί ανέλαβε η διευθύντρια του σχολείου, κ.Elona, να μας οδηγήσει στην εστία που θα φιλοξενούμασταν, ένα παλιό τριώροφο κτίριο που έμοιαζε ωστόσο με τα κάστρα των παραμυθιών. Η υποδοχή των παιδιών ήταν θερμή και φιλόξενη και αισθανθήκαμε αμέσως σαν να ήμασταν σπίτι μας. Μετά από ένα χαλαρωτικό μπάνιο στο γυμναστήριο του σχολείου επιστρέψαμε στο κυρίως κτίριο, όπου μαζί με τα υπόλοιπα παιδιά, ανάμεσά τους και δύο από τη Βουλγαρία, παίξαμε κάποια παιχνίδια και ξεναγηθήκαμε στο χώρο του σχολείου μέχρι την ώρα του ύπνου.

Την επόμενη μέρα πήραμε μέρος σε κάποιες καλλιτεχνικές δραστηριότητες και απολαύσαμε μια συναυλία από παιδιά όλων των ηλικιών στο αμφιθέατρο του σχολείου. Το απογευματάκι, φορώντας τα αθλητικά μας ρούχα πήραμε μέρος σε κάποιες πρωτότυπες ομαδικές δραστηριότητες στο γυμναστήριο του σχολείου. Ο χρόνος κυλούσε με γρήγορους ρυθμούς και το επόμενο πρωί επισκεφτήκαμε διάφορα σχολείαα στην πόλη της Kandava. Τα σχολικά κτίρια ήταν πολύ προσεγμένα ενώ ο τρόπος κατασκευής τους καθώς και ο τρόπος διδασκαλίας διέφερε τελείως από τον αντίστοιχο των ελληνικών σχολείων. Αρχικά, όλα τα σχολεία είχαν μια ξεχωριστή αίθουσα για το κάθε μάθημα. Δεύτερον, διέθεταν ποικιλία εγκαταστάσεων, όπως τεράστια γήπεδα, κλειστά και ανοιχτά. Επίσης κάθε σχολείο διέθετε ένα μαθητικό οικοτροφείο, κουζίνα και μια μεγάλη τραπεζαρία, όλα σε εξαιρετική κατάσταση. Η διδασκαλία της αγγλικής γλώσσας ξεκινά από την πρώτη τάξη του δημοτικού. Από όλα αυτά συμπεράναμε πόση βαρύτητα δίνουν στη χώρα αυτή σε ό,τι αφορά στο εκπαιδευτικό σύστημα καθώς και στον αθλητισμό.

Σειρά είχε μια επίσκεψη στην πόλη Ventspiles, μιάμιση ώρα με το λεωφορείο από την Kandavas. Εκει αρχικά επισκεφτήκαμε ένα τεχνολογικό και χημικό μουσείο και συμμετείχαμε σε διάφορες ηλεκτρονικές και τεχνολογικές δραστηριότητες που σχετίζονταν άμεσα με το περιβάλλον και ολόκληρο τον πλανήτη. Μικρό διάλειμμα από τις επισκέψεις στα μουσεία καθώς μετά επισκεφθήκαμε ένα λαογραφικό μουσείο ήταν η ανάβαση στην κορυφή του βουνού από όπου απολαύσαμε μαγευτική θέα. Τέλος, στον περίπατο μας στην παραλία της πόλης αποτυπώσαμε τις όμορφες στιγμές με ομαδικές φωτογραφίες.

Το πρωί της Πέμπτης επισκεφτήκαμε έναν παραδοσιακό φούρνο όπου όχι μόνο παρακολουθήσαμε αλλά και συμμετείχαμε στη διαδικασία παραγωγής ψωμιού, ενώ ακόμη γευτήκαμε διαφορετικά είδη αρτοσκευασμάτων. Αργότερα φτάσαμε στην πρωτεύουσα, γιατί μια φορά ποτέ δεν είναι αρκετή στη Ρίγα! Άλλωστε μια στάση σε ένα τεράστιο εμπορικό κέντρο κρίθηκε απαραίτητη για την αγορά αναμνηστικών δώρων.

Δυστυχώς, οι μέρες κύλησαν γρήγορα έτσι ώστε χωρίς να το καταλάβουμε, ανάμεσα στις ημερήσιες περιηγήσεις και στα βραδινά παιχνίδια στην εστία, έφτασε η τελευταία μας βραδιά. Το πρόγραμμα έκλεισε με ένα disco πάρτυ, όπου καθηγητές και μαθητές έδειξαν τις χορευτικές τους ικανότητες! Εκείνο το βράδυ στην εστία το ξενυχτήσαμε μιλώντας για ώρες, αφού μαζί μας διανυκτέρευσαν και τα κορίτσια που είχαμε φιλοξενήσει στα σπίτια μας την προηγούμενη χρονιά. Είχαμε τόσα πολλά να πούμε!

Έτσι ήρθε το τελευταίο πρωινό! Ημέρα αποχαιρετισμού με αγγλικά και λετονικά τραγούδια στο αμφιθέατρο και με κατασκευές από διάφορα είδη λουλουδιών, λαχανικών, φρέσκων φρούτων και πεσμένων φθινοπωρινών φύλλων. Τελευταία επίσκεψη στην πόλη Kandava και ένα τελευταίο ομαδικό παιχνίδι. Επιστροφή στο σχολείο και χωρίς να το καταλάβουμε έφτασε. η ώρα 7, η ώρα να πούμε με κάποιους αντίο, με άλλους «εις το επανιδείν». Με βαριά καρδιά συναντήσαμε τους καθηγητές μας και πήραμε τον γνωστό τώρα πια δρόμο της επιστροφής. Στα Τρίκαλα φτάσαμε το επόμενο μεσημέρι κατάκοποι από την αϋπνία αλλά γεμάτοι από νέες εμπειρίες , γνώσεις και ανεπανάληπτες όμορφες αναμνήσεις. Κι αν με ρωτούσαν αν θα το ξανάκανα η απάντηση θα ήταν «Οπωσδήποτε» γιατί μέσα σε μια μόλις εβδομάδα πλημμύρισα από εμπειρίες, γνώσεις, συναισθήματα.

Αθανασία Μανθέλα Γ’2